पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना वैक्सीनेशन के लिए भीड़ शहर के ही कुछ ही सेंटर्स में उमड़ रही है, जबकि ग्रामीण क्षेत्रों के केंद्र खाली रहते हैं। स्वास्थ्य विभाग की ओर से टीकाकरण के लिए रोजाना लक्ष्य तैयार किया जा रहा है, जबकि उसके आधे लोग भी वैक्सीनेशन नहीं करा रहे हैं। शनिवार को 9600 का टारगेट दिया गया था, जिसमें से 2247 ने ही टीके लगवाए। यह कुल लक्ष्य का 23.40 फीसदी है।
मुख्य चिकित्सा अधिकारी खंड चित्तौड़गढ़ हरीश उपाध्याय ने बताया कि स्वास्थ्य विभाग के पास पर्याप्त मात्रा में वैक्सीन है। किसी को परेशान होने की जरूरत नहीं है। संक्रमण को हराने के लिए वैक्सीन का ही सहारा है। रविवार को 32 केंद्रों पर टीकाकरण किया जा रहा है। जिले में अब भी 9000 वैक्सीन शेष हैं। इसके बाद भी टीकाकरण को लेकर जो उत्साह होना चाहिए, वह नहीं दिख रहा है।
पहले डोज में 49 तो दूसरे डोज में केवल 7 फीसदी हुआ टीकाकरण
अभी तक पांच लाख 74 हजार 438 को टीकाकरण का लक्ष्य रखा गया था। लेकिन 45 से ऊपर की आयु वर्ग में पहले डोज में मात्र 49.75 फीसदी लोगों ने वैक्सीनेशन किया तो दूसरे डोज में यह प्रतिशत घटकर केवल 7.18 में रह गया। पहले डोज में 257430 लोगों ने वैक्सीन लगवाई तो दूसरे डोज में मात्र 33157 लोगों ने ही व्यक्ति लगाना उचित समझा।
45 से अधिक आयु के लोगों का टीकाकरण किया जा रहा है। कोरोना वैक्सीन को लेकर अभी भी कई लोगों के मन में संदेह बना हुआ है। वहीं, कई लोग पहला डोज से बुखार आने पर दूसरे डोज के लिए टीकाकरण करवाने जा ही नहीं रहे।
आमजन से अपील, वैक्सीन लगवाएं
पिछले सप्ताह वैक्सीन की कमी हो गई थी। ऐसे में कई केंद्र बंद करने पड़े थे। शनिवार को 45 केंद्रों पर टीकाकरण हुआ। मुख्य चिकित्सा अधिकारी खंड चित्तौड़गढ़ हरीश उपाध्याय ने बताया कि 9600 लोगों को वैक्सीन लगाने का लक्ष्य रखा गया था, लेकिन 2247 लोगों ने ही वैक्सीन लगवाई है।
केंद्रों पर पंजीकरण की सुविधा भी है। पूरा ध्यान रखा जा रहा है कि किसी को दिक्कत न हो। वैक्सीन सुरक्षित और प्रभावी है। लोगों से अपील भी की जा रही है, लेकिन बहुत अधिक लोग टीकाकरण को नहीं आ रहे हैं। डॉ उपाध्याय ने कहा कि कोरोना से बचने के लिए वैक्सीन का लगाना जरूरी है इसलिए लोगों से अपील है कि लोग वैक्सीन जरूर लगवाएं ताकि उन्हें कोरोना से लड़ने की हिम्मत मिले।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn